( वि दे ह - प्रथम मैथिली पाक्षिक ई - पत्रिका (ISSN 2229-547X VIDEHA) , अंक - ९३ (नवम्बर - २०११) सँ साभार )
सुनू यौ भारत केर सरकार !
 (आह्वान गीत)
(आह्वान गीत)
सुनू यौ भारत केर सरकार !
 सुनू यौ भारत केर सरकार !
 नञि माँगय छी भीख हऽम, निज माँगै छी अधिकार ।
 सुनू यौ भारत केर सरकार !
 जाहि धरती पर जन्म लेलहुँ हम,
जाहि धरती पर खेल केलहुँ ।
 पीबि जकर हम अमिय सलिल नित,
अन्न खाय प्रतिपाल भेलहुँ ।
 माँगि रहल छी, माए मैथिलीक पावन निर्मल प्यार ।
 सुनू यौ भारत केर सरकार !
 जन्महि सँ सिखलहुँ जे बाजब,
जाहि भाषा सँ दुनिञा जनलहुँ ।
 जकर ज्ञान - गंगा मे नहा हम ,
वाणी रुपी रुपी रत्न केँ पओलहुँ ।
 माँगि रहल छी, ओहि भाषा मे भाव - ज्ञान सञ्चार ।
 सुनू यौ भारत केर सरकार !
 किन्नहु आब ने रहतीह मैथिली,
ककरहु चरणक दासी ।
 लेब अपन अधिकार ,
रहब हम लऽ कऽ अप्पन थाती ।
 शान्ति समाहित क्रान्ति ज्वाल सँ, दूर करब अन्हार ।
 सुनू यौ भारत केर सरकार !
 स्वाभिमान अछि जागि उठल ।
 निज समृद्धि, उन्नति, विकाश केर,
नूतन पथ अछि बना रहल ।
 आब ने रहतीह मिथिला - शिथिला, ने सहतीह अत्याचार ।
 सुनू यौ भारत केर सरकार !
 रोकि सकैछ ने केओ आइ,
कोशी कमलाक उमड़ल धारा ।
 बान्हि सकैछ की केओ हवा,
पहिरा सकइछ ओकरा काड़ा ?
 देब जवाब डूबा ओकरा , जे रोकत निज करुआरि ।
 सुनू यौ भारत केर सरकार !
 नोर (कविता)
रे नोर धन्य जिनगी तोहर,
निज प्रियाक नैन मे बसइत छेँ ।
 बहि नैन सँ छूबि कपोल दुहु,
मधुकोष अधर मे खसइत छेँ । ।
 पी अधर अमिय तोँ भऽ चञ्चल,
मुख चूमि वेग सँ बढ़इत छेँ ।
 पुनि चूमि प्रियाक मृणाल गृवा,
कुच श्रृंग मध्य भऽ बहइत छेँ । ।
 तोँ केलि करैत, अठखेलि करैत,
नाभी जल पूरित करइत छेँ ।
 पुनि धार अनेक बना कटि पर,
चुम्बन कऽ आगाँ बढ़इत छेँ । ।
 नीबी नभ तर भऽ हर्ष चित्त,
सागर सँ संगम करइत छेँ ।
 ओहि अनुपम अर्णव तट पहुँचि,
अपना केँ धन्य तोँ बुझइत छेँ । ।
 पर व्यर्थ तोहर अभिमान सर्व,
हमरहि कारण तोँ बहइत छेँ ।
 नहि मोल तोहर रे अश्रु कोनहु,
बहबाक हेतुअहि बनइत छेँ । ।
 हमहीं छी हुनक चितवन मे सदा,
यद्यपि तोँ आँखि मे रहइत छेँ ।
 हम हुनक हृदय, हर अंग मे छी,
स्पर्श मात्र तोँ करइत छेँ । ।
 हम जीवन नेने अबइत छी,
तोँ मरणक राह देखबइत छेँ ।
 हमरा लग हर्षक द्युति - इजोत,
तोँ तम विषाद लऽ अबइत छेँ । ।
 (गीत)
की हाल कहू, हम अहँ सँ प्रिय,
सब हाल तऽ अपने जनितहि छी ।
 हम एहि ठाँ दूर, अहाँ सँ प्रिय,
चुप रहितहुँ सदिखन, कनितहि छी । ।
 हर एक क्षण अहाँ हमर सन्मुख,
हम याद अहीं केँ करइत छी ।
 अछि भेल जेना निन्नहु उन्मुख,
भरि राति तरेगन गनइत छी । ।
 चन्ना मे देखि अहँक मुख छवि,
जँ धीर कने हम धरइत छी ।
 तऽ देखि कलंक, प्रिय अहँ केँ,
चानहु बुझबा सँ डरइत छी । ।
 हे प्राण हमर ! अहँ जुनि पुछू,
हम अहँ बिनु कोना कऽ रहइत छी ।
 संदेह करब अहँ जुनि कनिञो,
हम अहीँ केर पूजा करइत छी । ।
 सौभाग्य जे प्रिय अहँ नाड़ि थिकहुँ,
नोरहु केर भाषा जनइत छी ।
 पर हमर विवशता तऽ देखू,
हम कनितहु, कानि ने सकइत छी । ।
 ओ व्यक्ति की ?
 (बालगीत)
(बालगीत)
(ई चित्र मात्र भाव दर्शनार्थ गूगल इमेज़ सर्च सँ लेल गेल अछि)
ओ व्यक्ति की ? जे नहि समय केर मारि सहने हो ।
 ओ हृदय की ? जे ने दुःखक कोनो स्वाद चिखने हो । ।
 ओ सैनिकहि की ? युद्ध मे जे भाग नञि लेलक ।
 ओ नाविकहि की ? जे ने झंझावात सञो खेलल ।
 ओ सोन की ? जे आगि केर नञि धाह सहने हो ।
 ओ व्यक्ति की ? जे नहि समय केर मारि सहने हो । ।
 तरुआरि की ? जे शत्रु केर शोणित सँ नञि भीजल ।
 ओ आँखि की ? जे नोर सन अमृत सँ नञि तीतल ।
 संजोगे की ? जे नञि वियोगक राति सहने हो ।
 ओ व्यक्ति की ? जे नहि समय केर मारि सहने हो । ।
 ओ की पथिक ? जे काँट पर चलनाय नहि सीखल ।
 ओ की सरित ? जे पर्वतहुँ मे धार नहि चीड़ल ।
 ओ वयस की ? जे नञि जगक अनुभव समेटने हो ।
 ओ व्यक्ति की ? जे नहि समय केर मारि सहने हो । ।
 ओ गाछ की ? सदिखन लसित वसन्त जे देखल ।
 ओ विजय की ? जे विघ्न - बाधा केर विना भेटल ।
 ओ दीप की ? जे वायु केर नञि कम्प सहने हो ।
 ओ व्यक्ति की ? जे नहि समय केर मारि सहने हो । ।
 पूणा - प्रवास (१)
(कविता)
मिथिलाक माटि सँ दूर एतए,
यौ अहाँ पुछै छी केहेन लगैए ।
 त्वरित वेग, पर एकरस जिनगी,
पुरिबा - पछिबा बुझि ने पड़ैए । ।
 की बसन्त - बरसात - घाम,
सभ एक्कहि रंग मधुमास लगैए ।
 की आयल, की गेल, से नञि कहि,
शरद - शिशिर - हेमन्त बितैए । ।
 सौ - सौ उर्वशि - रति - मेनका,
आँखिक सोझाँ सदा रहैए ।
 रुचिर प्रकृति - मनोहर - सुन्नर,
नन्दन - वन सन रोज हँसैए । ।
 मुदा तदपि नञि जानि एतऽ किए,
हमर मोन, मिसियो ने लगैए ।
 ओ मिथिला - भू याद आबैतछि,
मिथिला - भाषा कहाँ भेटैए ? ?
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे प्रकाशित ।
 पूणा - प्रवास (२)
(कविता)
जे देखल, से कहि ने सकै छी ।
 बिनु कहने, चुप रहि ने सकै छी ।
 की पूणे नगरी छी रे भैय्या,
दूरहि देखि कऽ कहि ने सकै छी ।
 जे देखल, से कहि ने सकै छी । ।
 देव मानि, आदर्श बुझै छी ।
 जकरा हम सब नित्य पुजै छी ।
 इन्द्रक कृत्य कतोक देवमय,
निज जीनगी अनुसरि ने सकै छी ।
 जे देखल, से कहि ने सकै छी । ।
 भोरक सूर्य - शान्त ओ सुन्नर ।
 दूरहि, चान - तरेगन सुन्नर ।
 लऽग सँ कक्कर दृश्य केहेन की,
कोना कहू, किछु कहि ने सकै छी ।
 जे देखल, से कहि ने सकै छी । ।
 पूणे - नगरी, विद्या केर नगरी ।
 बहुत पैघ बान्हल तेँ पगरी ।
 नहि फूसि एकहु आखर एहि मे,
ओहो विद्या , जे ने वरणि सकै छी ।
 जे देखल, से कहि ने सकै छी । ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे प्रकाशित ।
 (कविता)
हे चान ! अहाँ धन्य छी ।
 हमर मृत्यु पर प्रशन्न छी ।
 अहँक हृदयहीनता सँ, हऽम अवसन्न छी ।
 हे चान ! अहाँ धन्य छी । ।
 जिनगी भरि रटलहुँ हम, अऽहीं केर नाम ।
 मनमे अऽहींक छवि, बसल अभिराम ।
 की हम कहू , अहाँ पाथर अनमन्न छी ।
 हे चान ! अहाँ धन्य छी । ।
 अहीं हमर इच्छा, अहीं हमर काम ।
 अहीं हमर काया, अहीं हमर प्राण ।
 हम तऽ अहाँक, छद्म रूप देखि सन्न छी ।
 हे चान ! अहाँ धन्य छी । ।
 अहीं केर वियोगेँ, हम त्यागै छी प्राण ।
 अहँक ठोर निष्ठुर, छिड़ियाबै मुस्कान ।
 सोचि रहल छी, अपनेँ पाथर प्रणम्य छी ।
 हे चान ! अहाँ धन्य छी । ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे प्रकाशित ।
 (गज़ल)
अहाँ सपनहि मे आबै छी, आयल करू ।
 मोन सपनहि मे क्षणिकहु, जुड़ायल करू । ।
 हम चाही ने आओर किछु, अहँ सँ प्रिय ।
 अहँ बनि कऽ गुलाब, मुस्किआयल करू । ।
 पाबि सकलहुँ ने अहँ केँ जदपि हम प्रिय ।
 अहँ ओहिना, कौमुदि केँ लजायल करू । ।
 अहँ दूरहि रही, अहाँ अनकहि सही ।
 दीप प्रेमक हमेशा, जड़ायल करू । ।
 प्रेम प्रेमहि रहत , ओ मेटा ने सकत ।
 अहँ चाही तऽ सपनहु ने आयल करू । ।
 प्रेम मोनक मिलन, नहि कामक सदन ।
 अहँ जाहि ठाँ छी,ओहि ठाँ फुलायल करू । ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे प्रकाशित ।
 (बालगीत)
हम फूल बनब, हम काँट बनब ।
 कोमलतम्, टाँट सँ टाँट बनब । ।
 नहि ककरहु हम, अधिकार हरब ।
 नहि ककरहु हम पथविघ्न बनब ।
 हम लोहक दण्ड समाठ बनब । ।
 पानिक संग बनि कऽ माछ रहब ।
 शत्रु लेऽ विषधर साँप बनब ।
 सज्जन लेऽ शिव अभिराम सही,
दुर्जन लेऽ हर विकराल बनब । ।
 मिथिला केर पारावार हमर ।
 मिथिला भाषा अधिकार हमर ।
 अछि तुच्छ एतए, संसार सगर ।
 मिथिला भाषा सभसँ मीठगर ।
 आँखि उठाओत जे एकरा दिशि,
तकरा लेऽ चूल्हिक आँच बनब ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, "बालानां कृते" मे प्रकाशित ।
 किए हँसबै छऽ मिथिला केर नाम भैय्या ?
 (गीत)
होइ छऽ मिथिला केर कण कण निलाम भैय्या ।
 कोना तोँ सभ करै छऽ अराम भैय्या ? ?
 धरती ई जनकक आइ आहत पड़ल छऽ ।
 तोरहि सभ केर बाट तकै छऽ ।
 कोना बैसल छऽ मूनि आँखि कान भैय्या ?
 कोना तोँ सभ करै छऽ अराम भैय्या ? ?
 मिथिला केर माटि केर बोली लगै छऽ ।
 खरिहानहि पैसि, दुष्ट गोली दगै छऽ ।
 हृदय मैथिलीक भेलह लहु - लुहान भैय्या ।
 कोना तोँ सभ करै छऽ अराम भैय्या ? ?
 मिथिलाऽक नाँव बेचि गद्दी चढ़ै छऽ ।
 पाछाँ सऽ एकरहि गर्दनि कटै छऽ ।
 कतऽ गेलह तोऽहर ओ शान भैय्या ?
 कोना तोँ सभ करै छऽ अराम भैय्या ? ?
 छीः छीः तोरा की लाजो ने होइ छऽ ।
 कुक्कुर जेकाँ अँइठ पातो चटै छऽ ।
 किए हँसबै छऽ मिथिलाक नाम भैय्या ?
 कोना तोँ सभ करै छऽ अराम भैय्या ? ?
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९५, दिनांक - १ दिसम्बर २०११, स्तम्भ ३॰७ मे प्रकाशित ।
 ककरा दृष्टि मे नीक, के कह ?
 (कविता)
तन सुन्नरि हम देखि रहल छी,
मन सुन्नर - से कोना कहू ।
 तन केर सुन्नरता घातक थिक,
जँ सुन्नर मन केर बिना रहू । ।
 अहँ सुन्नरि छी, बड़ सुन्नरि छी,
चर्चा पसरल सौंसे जग मे ।
 पर सुन्नरता की थिक - के कह ?
 के एकरा फरिछाओत जग मे ? ?
 नञि ठोस तरल वा गैस ई थिक,
हो मानक परिभाषा जकरा ।
 ककरा दृष्टि मे नीक के कह ?
 थिक कक्कर अभिलाषा ककरा । ।
 तन केर सुन्नरता चञ्चल थिक,
मन केर सुन्नरता रहए थीर ।
 मन सिन्धु समान अथाह, स्वच्छ,
तन बरसाती धाराक नीर । ।
 तन भ्रामक थिक, तन नश्वर थिक,
नहि प्रेमक थिक ओ परिचायक ।
 नञि तऽ, श्रीकृष्णक की हस्ती ,
जे बनितथि ओ सभहक नायक । ।
 सुनइत छी लैला कारी छलि,
कोयली कारी से जनितहि छी ।
 आँखिक पुतरी होइत'छि कारी,
गुन एकर विश्व भरि मनितहि छी । ।
 हो तन सुन्नर, हो मन सुन्नर,
तऽ एहि सँ बढ़ि कऽ की होयत ?
 नहि चरम मेल दुहु केर सम्भव,
जँ होयत, तऽ बढ़ि की होयत ? ?
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९५, दिनांक - १ दिसम्बर २०११, स्तम्भ ३॰७ मे प्रकाशित ।
 की इएह कहाबैछ सुन्नरता ? ?
 (कविता)
तन गोर, नयन हिरणी सनि हो,
हो अंग अंग मे चञ्चलता ।
 दुहु ठोर पात तिलकोरहि सनि,
पातर कटि मे हो लोचकता । ।
 हो पीनि पयोधर शिरिफल सनि,
मुस्कान भरल हो मादकता ।
 दाड़िम दाना सनि दाँत जकर,
हो केश मे मेघक पाण्डरता । ।
 हर अलंकरण सज्जित तन पर,
हर चालि - चलन मे अल्हरता ।
 की एतबहि सँ ओ सुन्नर अछि ?
 की इएह कहाबैछ सुन्नरता ? ?
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९५, दिनांक - १ दिसम्बर २०११, स्तम्भ ३॰७ मे प्रकाशित ।
 (बालगीत)
सिता१ मधुरम्३, मधुरपि२ मधुरम्३,
मधुरादपि मधु माएक भाषा ।
 संस्कृत प्रिय, हिन्दी प्रियतर,
दुहु सँ बढ़ि कऽ मिथिलाभाषा । ।
 धरती सुन्नर, भारत सुन्नर,
पर सुन्नरतम मिथिलाबासा ।
 जिनगी हो समर्पित एकरहि लए,
अछि मात्र इएह टा अभिलाषा । ।
 मिट जाय भलहि, नञि हिय हारी,
सम विषम, माए अहीं केर आशा ।
 रहए ध्यान सतत् अहँ चरणहि मे,
हो हरेक जन्म मिथिलाबासा । ।
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९५, दिनांक - १ दिसम्बर २०११, "बालानां कृते" मे प्रकाशित । 